钦定古今图书集成/明伦汇编/氏族典/第278卷 > 王纪
## 钦定古今图书集成/明伦汇编/氏族典/第278卷 > 王纪

按《明外史王纪传》：“纪字惟理，芮城人。万历十七年进
士。授池州推官。入为祠祭主事，历仪制郎中。秉礼持
正，时望蔚然。擢光禄少卿，引疾去。四十一年，自太常
少卿擢右佥都御史，巡抚保定诸府。居四年，官吏畏
法，豪彊惮威，部内大治。迁户部右侍郎，总督漕运。光
宗立，召拜户部尚书，督仓场。天启二年为刑部尚书。”
主事徐大化者，素无赖，日走魏忠贤门，构陷善类。纪
愤甚，劾大化溺职，因弹大学士沈㴶。大化由此罢去，
而㴶及忠贤深憾之。㴶遂劾纪护熊廷弼、缓佟卜年
等狱，为二大罪。帝责纪陈状，遂斥为民。后阉党罗织
善类，纪先卒，乃免。崇祯元年复官，谥庄毅。